## Odluka Ustavnog suda Republike Hrvatske broj: U-IIIA-2978/2005 od 2. travnja 2008.

### NN 47/2008 (25.4.2008.), Odluka Ustavnog suda Republike Hrvatske broj: U-IIIA-2978/2005 od 2. travnja 2008.

# USTAVNI SUD REPUBLIKE HRVATSKE

**1616**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Snježana Bagić, Mario Kos, Davor Krapac i Ivan Matija, članovi Vijeća,
odlučujući o ustavnoj tužbi koju je podnijela B. S. iz Z., koju zastupa B. T.,
odvjetnik u Z., na sjednici održanoj 2. travnja 2008. godine, jednoglasno je
donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod poslovnim brojem: Gž-807/08 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama“.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici ustavne tužbe B. S. iz Z., P. Z. M. 3, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 14.000,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca, od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je 6. srpnja 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine« broj 99/99., 29/02. i
49/02.-pročišćeni tekst, u daljnjem tekstu: Ustavni zakon), podnijela ustavnu
tužbu smatrajući da joj je nerazumno dugim trajanjem parničnog postupka, koji se
vodi pred Općinskim građanskim sudom u Zagrebu pod brojem: P-5255/94,
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog
građanskog suda u Zagrebu te uvida u presliku spisa Općinskog građanskog suda u
Zagrebu broj: P-5255/94, utvrdio sljedeće činjenice, koje su pravno relevantne
za odlučivanje o povredi ustavnog prava podnositeljice, zajamčenog člankom 29.
stavkom 1. Ustava.
Podnositeljica je 27. srpnja 1994. podnijela tužbu Općinskom građanskom sudu u
Zagrebu (tada Općinski sud u Zagrebu), protiv V. P. i M. J., radi isplate.
Do 5. studenoga 1997. održano je jedno ročište za glavnu raspravu (27. srpnja
1997.).
Nakon 5. studenoga 1997. ročište je održano 3. veljače 2000.
Ročište zakazano za 8. srpnja 2002. nije održano jer je punomoćnik
podnositeljice zatražio odgodu ročišta.
Podneskom od 4. veljače 2004. podnositeljica je požurila postupanje suda.
Ročišta su održana 6. travnja 2004., 17. lipnja 2004. i 15. listopada 2004. kada
je glavna rasprava zaključena.
Rješenjem broj: P-5255/94 od 23. svibnja 2005. glavna je rasprava preotvorena, a
na ročištu održanom 29. listopada 2004. glavna je rasprava ponovno zaključena te
je sud donio presudu i rješenje kojima je djelomično usvojio tužbeni zahtjev
podnositeljice.
Spis se povodom žalbe nalazi na Županijskom sudu u Zagrebu gdje se vodi pod
brojem: Gž-807/08.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 27. srpnja 1994.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst i 8/99. – ispravak, u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon o
potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori« broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 6. srpnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno deset (10) godina, jedanaest (11) mjeseci i devet
(9) dana, a nakon stupanja na snagu Konvencije pa do dana podnošenja ustavne
tužbe, dakle u razmatranom, pravno relevantnom razdoblju, postupak je trajao
sedam (7) godina, osam (8) mjeseci i jedan (1) dan.

4.2. POSTUPANJE NADLEŽNIH SUDOVA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku Općinski građanski sud u Zagrebu održao pet ročišta za
glavnu raspravu. Sud je bio neaktivan u razdoblju od 5. studenoga 1997. do 3.
veljače 2000. (dvije godine, dva mjeseca i dvadeset devet dana), zatim od 3.
veljače 2000. do 8. srpnja 2002. (dvije godine, pet mjeseci i pet dana) te od 8.
srpnja 2002. do 6. travnja 2004. (jednu godinu, osam mjeseci i sedamnaest dana).
Prvostupanjski sud je 29. listopada 2004. donio presudu kojom je djelomično
usvojio tužbeni zahtjev podnositeljice.
Postupak je i dalje u tijeku pred Županijskim sudom u Zagrebu, gdje se povodom
žalbe vodi pod brojem: Gž-807/08.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, svojim
postupanjem, prema ocjeni Ustavnog suda, pridonijela je duljini postupka jer
ročište zakazano za 8. srpnja 2002. nije održano budući da je punomoćnik
podnositeljice zatražio odgodu tog ročišta. Međutim ta okolnost ne može biti
opravdanje za ukupnu duljinu postupka kao i za neaktivnost suda u ukupnom
razdoblju duljem od šest godina.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositelja trajao preko deset godina, a u pravno relevantnom razdoblju sedam
godina, osam mjeseci i jedan dan. Sagledavajući postupak kao jedinstvenu
cjelinu, a imajući u vidu neaktivnost i neučinkovito postupanje suda, a osobito
okolnost da je postupak i dalje u tijeku, Ustavni sud nalazi da je povrijeđeno
pravo podnositeljice na suđenje u razumnom roku, zajamčeno člankom 29. stavkom
1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj. Određujući visinu naknade u konkretnom slučaju, Ustavni sud je uzeo u
obzir i trajanje ustavnosudskog postupka u ovom predmetu.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-2978/2005
Zagreb, 2. travnja 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 47/2008-1616
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)